CELEX: 32013D0039
Language: da
Date: 2013-01-18 00:00:00
Title: 2013/39/EU: Kommissionens gennemførelsesafgørelse af 18. januar 2013 om undtagelse af efterforskning efter olie og gas i Cypern fra anvendelsen af Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (meddelt under nummer C(2013) 60)  EØS-relevant tekst

22.1.2013   
            
            
               DA
            
            
               Den Europæiske Unions Tidende
            
            
               L 18/19
            
         KOMMISSIONENS GENNEMFØRELSESAFGØRELSE
   af 18. januar 2013
   om undtagelse af efterforskning efter olie og gas i Cypern fra anvendelsen af Europa-Parlamentets og Rådets direktiv 2004/17/EF om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester
   (meddelt under nummer C(2013) 60)
   (Kun den græske udgave er autentisk)
   (EØS-relevant tekst)
   (2013/39/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2004/17/EF af 31. marts 2004 om samordning af fremgangsmåderne ved indgåelse af kontrakter inden for vand- og energiforsyning, transport samt posttjenester (1), særlig artikel 30, stk. 4 og 6,
   under henvisning til anmodning indgivet af Noble Energy International Ltd pr. e-mail af 17. august 2012, og
   ud fra følgende betragtninger:
   I.   SAGSFREMSTILLING
   
   
               (1)
            
            
               Den 17. august 2012 modtog Kommissionen pr. e-mail en anmodning i henhold til artikel 30, stk. 4, i direktiv 2004/17/EF.
            
         
               (2)
            
            
               Anmodningen indgivet af Noble Energy International Ltd vedrører efterforskning efter olie og gas i Cypern. I overensstemmelse med artikel 30, stk. 5, første afsnit, i direktiv 2004/17/EF underrettede Kommissionen Cypern herom pr. brev af 26. september 2012 og anmodede om supplerende oplysninger. Cypern svarede den 24. oktober 2012.
            
         II.   RETSGRUNDLAG
   
   
               (3)
            
            
               I henhold til artikel 30 i direktiv 2004/17/EF er kontrakter, der indgås med henblik på at muliggøre udøvelse af de aktiviteter, som direktivet finder anvendelse på, ikke underlagt direktivet, hvis den pågældende aktivitet i den medlemsstat, hvor den udøves, er direkte undergivet almindelige konkurrencevilkår på markeder, hvortil adgangen er fri. Om en aktivitet er direkte undergivet almindelige konkurrencevilkår, afgøres på grundlag af objektive kriterier under hensyntagen til den pågældende sektors særlige kendetegn. Adgangen til et marked betragtes som fri, hvis medlemsstaten har gennemført og anvender den relevante EU-lovgivning om åbning af en given sektor eller en del heraf.
            
         
               (4)
            
            
               Da Cypern har gennemført og anvender Europa-Parlamentets og Rådets direktiv 94/22/EF af 30. maj 1994 om betingelser for tildeling og udnyttelse af tilladelser til prospektering, efterforskning og produktion af kulbrinter (2), må markedsadgangen derfor anses for at være fri, jf. artikel 30, stk. 3, første afsnit, i direktiv 2004/17/EF. Om en aktivitet er direkte undergivet almindelige konkurrencevilkår, afgøres på grundlag af en række forskellige kriterier, hvoraf intet alene nødvendigvis er afgørende.
            
         
               (5)
            
            
               Med henblik på at afgøre, om de pågældende økonomiske aktører er undergivet almindelige konkurrencevilkår på de markeder, der er omfattet af denne afgørelse, tages der hensyn til de største aktørers markedsandel og koncentrationsgraden på disse markeder.
            
         
               (6)
            
            
               Denne afgørelse indskrænker ikke anvendelsen af konkurrencereglerne.
            
         III.   VURDERING
   
   
               (7)
            
            
               I overensstemmelse med Kommissionens faste praksis (3) udgør efterforskning efter olie og naturgas ét relevant produktmarked, da det ikke er muligt fra begyndelsen at afgøre, om efterforskningen vil føre til fund af olie eller naturgas. Det er endvidere fastslået gennem Kommissionens mangeårige praksis, at det relevante geografiske marked er verdensomspændende. Da der ikke er noget, som tyder på, at definitionen af det geografiske marked vil være anderledes i dette tilfælde, opretholdes den i forbindelse med denne afgørelse.
            
         
               (8)
            
            
               Markedsandelene for de aktive aktører inden for efterforskning kan måles ud fra tre variabler: kapitaludgifterne, påviste reserver og forventet produktion. Anvendelsen af kapitaludgifterne er dog fundet uhensigtsmæssig til at måle markedsandelene for de aktører, der er aktive inden for efterforskning, bl.a. på grund af de meget varierende investeringsomkostninger i forskellige geografiske områder.
            
         
               (9)
            
            
               De to andre parametre er typisk blevet anvendt til at vurdere markedsandelene for de økonomiske aktører inden for denne sektor, nemlig deres andel af påviste reserver og af den forventede produktion (4).
            
         
               (10)
            
            
               Der er kun én økonomisk aktør, der er aktiv på markedet for olie- og gasefterforskning i Cypern, dvs. ansøgeren, der fik tildelt den første licens udstedt i 2008 efter afslutningen af den første ansøgningsrunde i Cypern. Imidlertid er alle virksomheder, der foretager olie- og gasefterforskning på verdensmarkedet potentielle konkurrenter, da de har haft adgang til både den første og den anden ansøgningsrunde, der blev iværksat i februar 2012. Ifølge Cypern er der indgivet 33 ansøgninger fra 15 virksomheder eller konsortier ved denne anden runde.
            
         
               (11)
            
            
               Pr. 31. december 2011 var de samlede påviste olie- og gasreserver på i alt 481,4 mia. standardkubikmeter olieækvivalent (i det følgende benævnt Sm3 o.e.) på verdensplan ifølge de foreliggende oplysninger (5). Pr. 31. december 2011 havde Cypern kun én opdagelse af kulbrinter, som er den, ansøgeren har indberettet, mens naturgasreserverne blev anslået til næsten 200 mio. Sm3 o.e. (6) Disse reserver, hvis de påvises, ville svare til lidt mere end 0,09 % af de påviste gasreserver på verdensplan og meget mindre som andel af den samlede olie- og gasmængde og ville øge ansøgerens andel af de påviste naturgasreserver på verdensplan fra 0,0416 % til 0,1367 %.
            
         
               (12)
            
            
               Markedet for efterforskning er ikke stærkt koncentreret. Ud over de statsejede selskaber er markedet kendetegnet ved tilstedeværelsen af tre internationale vertikalt integrerede private aktører, kaldet »super majors« (BP, ExxonMobil og Shell), samt et antal aktører, der kaldes »majors«. Disse faktorer kan opfattes som en indikator for, at markedet er undergivet almindelige konkurrencevilkår.
            
         IV.   KONKLUSIONER
   
   
               (13)
            
            
               På baggrund af de gennemgåede faktorer bør betingelsen om, at den pågældende aktivitet skal være direkte undergivet almindelige konkurrencevilkår, jf. artikel 30, stk. 1, i direktiv 2004/17/EF, anses for at være opfyldt i Cypern.
            
         
               (14)
            
            
               Da betingelsen om fri adgang til markedet anses for at være opfyldt, bør direktiv 2004/17/EF hverken finde anvendelse, når ordregivere indgår kontrakter med henblik på at muliggøre efterforskning efter olie og naturgas, der skal gennemføres i Cypern, eller når der afholdes projektkonkurrencer med henblik på udøvelse af en sådan aktivitet i det pågældende geografiske område.
            
         
               (15)
            
            
               Denne afgørelse bygger på den retlige og faktuelle situation i tidsrummet august til oktober 2012, som den fremgår af de oplysninger, der er indgivet af Cypern. Den kan ændres, hvis betydelige ændringer af de retlige og faktiske forhold medfører, at betingelserne for at anvende artikel 30, stk. 1, i direktiv 2004/17/EF ikke længere er opfyldt.
            
         
               (16)
            
            
               Foranstaltningerne i denne afgørelse er i overensstemmelse med udtalelse fra Det Rådgivende Udvalg for Offentlige Aftaler —
            
         VEDTAGET DENNE AFGØRELSE:
   Artikel 1
   Direktiv 2004/17/EF finder ikke anvendelse, når ordregivere indgår kontrakter med henblik på at muliggøre efterforskning efter olie og naturgas, der skal gennemføres i Cypern.
   Artikel 2
   Denne afgørelse er rettet til Republikken Cypern.
   
      Udfærdiget i Bruxelles, den 18. januar 2013.
      
         
            På Kommissionens vegne
         
         Michel BARNIER
         
            Medlem af Kommissionen
         
      
   
   
      (1)  EUT L 134 af 30.4.2004, s. 1.
   
      (2)  EFT L 164 af 30.6.1994, s. 3.
   
      (3)  Se navnlig Kommissionens beslutning af 19. november 2007 om en fusions forenelighed med det fælles marked (sag nr. COMP/M.4934 — KAZMUNAIGAZ/ROMPETROL) i henhold til Rådets forordning (EF) nr. 139/2004 (EUT L 24 af 29.1.2004, s. 1).
   
      (4)  Se navnlig betragtning 25 og 27 i Kommissionens beslutning 2004/284/EF af 29. september 1999 om en fusions forenelighed med fællesmarkedet og EØS-aftalen (sag nr. IV/M.1383 — Exxon/Mobil) (EUT L 103 af 7.4.2004, s. 1) og senere beslutninger, bl.a. Kommissionens beslutning af 3. maj 2007 om en fusions forenelighed med det fælles marked (sag nr. COMP/M.4545 — STATOIL/HYDRO) i henhold til forordning (EF) nr. 139/2004.
   
      (5)  Se punkt 5.2.1 i anmodningen og de deri nævnte kilder, navnlig »BP Statistical Review of World Energy« af juni 2012, som i det følgende benævnes »BP Statistics«.
   
      (6)  Resultaterne fra efterforskningsboringerne viste 5-8 billioner kubikfødder med et bruttogennemsnit på 7 billioner kubkfødder, svarende til 0,19824 billioner m3 gas.